
Latvijas rīcības plāns augu aizsardzības līdzekļu ilgtspējīgai izmantošanai 2026.–2030. gadam
	Iebildums
Rīcības plāns lielākoties paredz dažādus informēšanas pasākumus, kuru rezultatīvie rādītāji ir Informēšanas pasākumu skaits, apmeklētāju skaits, vadlīniju izstrāde un līdzīgi rādītāji, kas raksturo aktivitāšu īstenošanas/dokumentu izstrādes apjomu un potenciāli sasniegto auditoriju, bet paši par sevi neļauj secināt par pasākumu efektivitāti vai pozitīvo ietekmi uz ilgtspējīgu augu aizsardzības līdzekļu (AAL) lietošanu vai lietošanas samazināšanu.

1) saistībā ar 3.4.1. rīcības virzienu attiecībā uz AAL monitoringu ūdeņos uzdevums ir pārskatīt monitorējamo darbīgo vielu sarakstu (bet neminot, kuras vielas potenciāli varētu tikt iekļautas, tekstā ir minētas šīs: VAAD ieteiktajām, Latvijā lietotajām vielām – tebukonazolu, epoksikonazolu, prohlorazu, diflufenikanu, metribuzīnu, pendimetalīnu, azoksistrobīnu un metazahloru). Ja pareizi noprotams no apraksta, līdz šim nav monitorēts bieži lietotākais glifosāts. No rīcības plāna nav skaidrs, vai nākamajā periodā tas ūdeņos tiks monitorēts un ja nē, kādi ir apsvērumi ir tā nemonitorēšanai.

2) 3.4.2. rīcības virzienā "Ar augu aizsardzības līdzekļu lietojumu saistīto riska faktoru samazināšana konkrētās teritorijās", norādīts, ka Direktīvas izpratnē to teritoriju starpā ir arī aizsargājamās teritorijas. Vienlaikus aprakstā tikai vispārīgi minēts aizsargājamo teritoriju regulējums. Rīcības plānā noteiktais mērķis ir samazināt AAL lietošanu konkrētās teritorijās, tai pat laikā rīcības plānā nav paredzēti nekādi tiešie pasākumi, lai norādītais mērķis tiktu tiktu sasniegts un minimalizētu AAL ietekmi aizsargājamās teritorijās (tas ir, to lietošana ir vienāda ar teritorijām ārpus aizsargājamām teritorijām), AAL lietošanas kontrole ir tikai rādītājs, vai aizsargājamā teritorijā netiek pārkāpti vispārīgie AAL lietošanas nosacījumi. Savukārt informatīvie materiāli bez indikatoriem un tendenču analīzes (piemēram, AAL lietojums kg pret LIZ platībām/gadā aizsargājamās teritorijās) nesniedz pierādījumu, ka rīcības plāna mērķis tiek sasniegts vai kas būtu uzlabojams, lai virzītos uz mērķi.

Tāpēc aicinām kā indikatoru paredzēt AAL lietojums (izsniegtais) (kg) LIZ platībā (ha) aizsargājamās teritorijās (ha)/gadā.

VARAM vērš uzmanību, ka daudzu aizsargājamo teritoriju dabas aizsardzības plānos ir rosināts mazināt AAL lietošanu aizsargājamā teritorijā vai tās daļā (piemēram, plašāku buferjoslu, kurās nelieto AAL, ap ūdensobjektiem).

3) Informatīvā ziņojuma "Par Rīcības plāna augu aizsardzības līdzekļu ilgtspējīgai izmantošanai 2019.–2023. gadam izpildi" virzības laikā VARAM aicināja norādīt informāciju par lietoto AAL daudzumu aramzemēs un pārējās LIZ platībās, jo šobrīd dati ir kopēji par visu LIZ platībām (ieskaitot, pļavas un ganības), kas nesniedz informāciju par tendencēm AAL lietojumam aramzemēs. Šis priekšlikums tika komentēts tādējādi, ka tas tiks izvērtēts šī rīcības plāna izstrādes laikā. Tomēr rīcības plānā norādīts, ka "Indikatora attīstības tendences šī rīcības plāna darbības periodā tiks izvērtētas un ņemtas vērā nākamā plānošanas perioda pasākumu izstrādē" un joprojām nav paredzēts nodalīt AAL lietojumu aramzemēs no kopējām LIZ platībām, lai novērtētu AAL lietošanas tendences.
Lūdzam paredzēt attiecīgu indikatoru vai pamatot, kāpēc tas nav iespējams šajā rīcības plānā.

